**МИНИСТЕРСТВО НА ЗДРАВЕОПАЗВАНЕТО**

**РЕГИОНАЛНА ЗДРАВНА ИНСПЕКЦИЯ – МОНТАНА**

**З А П О В Е Д**

**ЗА ИЗМЕНЕНИЕ И ДОПЪЛНЕНИЕ НА ЗАПОВЕД № РД-01-45/27.01.2025 Г.**

На основание чл. 63а, ал. 1 и ал. 2 от Закона за здравето, във връзка с чл. 73 от Административнопроцесуалния кодекс, след извършен анализ на динамиката на заболяемостта от грип и ОРЗ в област Монтана – увеличен брой на отсъстващите ученици и педагогически персонал, продължаващото отчитане на епидемични стойности на заболяемост от грип и ОРЗ на територията на област Монтана – 304,51 на 10 000 към 30.01.2025 г., доказана циркулация на грипни вирусни и решение на Областния оперативен щаб за борба с грип и ОРЗ от 30.01.2025 г., предвид осигуряване здравето на населението в област Монтана и след съгласуване с доц. д-р Ангел Кунчев – главен държавен здравен инспектор на Р България,

**Н А Р Е Ж Д А М:**

1. Удължавам въведените временни противоепидемични мерки на територията на област Монтана, до 07.02.2025 г. вкл., както следва:
2. Преустановяване на плановите консултации на здрави бременни жени и деца.
3. Преустановяване на профилактичните прегледи и задължителните имунизации и реимунизации.
4. Преустановяване на свижданията в лечебните заведения за болнична помощ и в специализираните институции за предоставяне на социални услуги и такива за социални услуги от резидентен тип за деца и възрастни.
5. Провеждане стриктен ежедневен филтър в детски ясли и детски градини, за недопускане на деца с клинични симптоми на грип и ОРЗ, като откритите болни деца се връщат по домовете. Не се допускат до работа заболели лица от персонала. Извършване на засилена текуща дезинфекция на повърхности и често проветряване на помещенията.
6. Въвеждам следната временна противоепидемична мярка на територията на област Монтана считано от 03.02.2025 г. до 07.02.2025 г., включително, както следва:
7. Преустановяване на присъствения учебен процес в училищата и провеждането на извънкласни занимания и организирани дейности с деца и ученици на територията на област Монтана.
8. Временните противоепидемични мерки, определени в настоящата заповед, ще бъдат променяни след оценка на развитието на епидемичната ситуация на територията на област Монтана.
9. Заповедта да се публикува на интернет страницата на РЗИ – Монтана.
10. Заповедта да се сведе до знанието на Областен управител на област Монтана – за сведение, кметовете на общини на територията на област Монтана, началник на РУО – Монтана, РЗОК – Монтана, ръководителите на лечебните и здравни заведения на територията на област Монтана за сведение и създаване на необходимата организация по изпълнение на противоепидемичните мерки.

Контрол по изпълнение на настоящата заповед да се осъществява от дирекция „Надзор на заразните болести към“ РЗИ – Монтана.

Заповедта подлежи на обжалване в едномесечен срок от публикуването и на интернет страницата на РЗИ – Монтана, пред Административен съд Монтана по реда на Административнопроцесуалния кодекс. Обжалването не спира нейното изпълнение.

